Virallinen lehti nro C 398 , 21/12/1998 s. 0057



A4-0432/98 Päätöslauselma komission tiedonannosta neuvostolle ja Euroopan parlamentille suhteiden kehittämisestä edelleen Turkin kanssa (KOM(97)0394 - C4-0490/97) ja komission tiedonannosta neuvostolle Euroopan ja Turkin suhteita koskevasta strategiasta - Komission ensimmäiset toimintaehdotukset (KOM(98)0124 - C4-0634/98) Euroopan parlamentti, joka - ottaa huomioon komission tiedonannot (KOM(97)0394 - C4-0490/97 ja KOM(98)0124 - C4-0634/98), - ottaa huomioon komission antaman kertomuksen Turkin jäsenyyspyrkimysten edistymisestä, - ottaa huomioon 13. joulukuuta 1995 antamansa päätöslauselman ihmisoikeustilanteesta Turkissa ((EYVL C 17, 22.1.1996, s. 46.)), - ottaa huomioon 19. syyskuuta 1996 antamansa päätöslauselman Turkin poliittisesta tilanteesta ((EYVL C 320, 28.10.1996, s. 187.)), - ottaa huomioon 29. huhtikuuta 1997 pidetyn EU:n ja Turkin assosiaationeuvoston kokouksen johtopäätökset, - ottaa huomioon 17. heinäkuuta 1997 antamansa päätöslauselman Turkin ja Pohjois-Irakin tilanteesta ((EYVL C 286, 22.9.1997, s. 258.)), - ottaa huomioon 17. syyskuuta 1998 antamansa päätöslauselman komission kertomuksista suhteiden kehittymisestä Turkin kanssa tulliliiton voimaantulon jälkeen (KOM(96)0491 - C4-0605/96 ja KOM(98)0147 - C4-0217/98) ((Kyseisen istunnon pöytäkirja, osa II, kohta 8.)), - ottaa huomioon 8. lokakuuta 1998 antamansa päätöslauselman Leyla Zanan vapauttamisesta ((Kyseisen istunnon pöytäkirja, osa II, kohta 15 e.)), - ottaa huomioon Eurooppa-neuvoston 21. ja 22. kesäkuuta 1993 Kööpenhaminassa, 12. ja 13. joulukuuta 1997 Luxemburgissa ja 15. ja 16. kesäkuuta 1998 Cardiffissa tekemät päätelmät, - ottaa huomioon Turkin 17. heinäkuuta 1998 tekemät ehdotukset, jotka koskevat Turkin ja EU:n suhteiden kehittämisen strategiaa, ja Turkin kansalliskokouksen tutkimusvaliokunnan 23. maaliskuuta 1998 antaman kertomuksen Turkin ja Euroopan unionin suhteista, - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja taloudellisten ulkosuhteiden valiokunnan lausunnon (A4-0432/98), A. ottaa huomioon, että Turkki assosioitui Euroopan yhteisöön Ankaran sopimuksen tullessa voimaan 1. joulukuuta 1964, B. ottaa huomioon, että assosiaatiosopimuksen 28 artiklan mukaan Turkki voi hakea Euroopan unionin jäsenyyttä, ja että tämä kelpoisuus vahvistettiin viimeksi Luxemburgin Eurooppa-neuvostossa, C. ottaa huomioon, että kaikkien Euroopan unionin jäsenyyttä hakevien maiden on täytettävä Kööpenhaminan Eurooppa-neuvoston vahvistamat taloudelliset ja poliittiset edellytykset ennen liittymistä Euroopan unioniin, D. katsoo, että Turkin hallituksen toistuvista lupauksista huolimatta kansanvallan puutteellista toteutumista ei ole maassa ratkaistu ja että on tarpeen toteuttaa kestäviä uudistuksia, E. ottaa huomioon, että EU:n ja Turkin suhteet ovat assosiaatiosopimuksen ja 13. joulukuuta 1995 alkaneen tulliliiton viimeisen vaiheen täytäntöönpanon vuoksi pitkäaikaisemmat ja taloudellisesti läheisemmät kuin EU:n suhteet Keski- ja Itä-Euroopan hakijamaihin, mikä vaatii näistä muista maista poikkeavaa liittymistä valmistelevaa strategiaa, F. ottaa huomioon, että komissio antoi heinäkuussa 1997 edellä mainitun tiedonannon EU:n ja Turkin suhteiden kehittämisestä edelleen (KOM(97)0394), G. ottaa huomioon, että Luxemburgin Eurooppa-neuvosto vaati strategian laatimista Turkin valmistamiseksi liittymistä varten, tarkoituksena lähentää sitä Euroopan unioniin kaikilla aloilla, H. ottaa huomioon, että Cardiffin Eurooppa-neuvosto piti myönteisinä edellä mainittuun, maaliskuussa 1998 julkaistuun, tämän strategian täytäntöönpanoa koskevaan tiedonantoon neuvostolle (KOM(98)0124) sisältyviä komission alkuvaiheen toimintaehdotuksia, ja että Cardiffin Eurooppa-neuvosto pyysi myös komissiota esittämään sen täytäntöönpanoa koskevia rahoitusehdotuksia ja pyysi Turkkia esittämään omat ehdotuksensa strategian kehittämiseksi, I. ottaa huomioon, että neuvosto ei ole toistaiseksi kyennyt sopimaan Turkin kanssa tehtävän rahoituspöytäkirjan oikeusperustasta, J. ottaa huomioon, että komissio on 4. marraskuuta 1998 hyväksynyt assosiaatiosopimuksen 28 artiklan mukaisen kertomuksen Turkin jäsenyyspyrkimysten edistymisestä, jäljempänä edistymiskertomuksen, ja antaa sen Eurooppa-neuvostolle vuoden 1998 lopussa, K. panee kuitenkin merkille sen kielteisen asenteen, jonka Turkin viranomaiset ovat omaksuneet Luxemburgin päätöksen jälkeen, ja Turkin jäämisen pois Lontooseen koolle kutsutusta, kaikille jäsenyyttä hakeneille maille tarkoitetusta Eurooppa-konferenssista; 1. Vahvistaa Turkin kelpoisuuden EU:n jäseneksi ja uskoo, että Turkin jäsenyys voisi merkittävällä tavalla edistää Euroopan rauhaa ja turvallisuutta; 2. Pahoittelee, että Turkki ei toistaiseksi ole suostunut osallistumaan Eurooppa-konferenssiin; 3. Torjuu kaikki väitteet, joiden mukaan uskonnolliset syyt estävät Turkin (tai jonkun muun maan) kelpoisuuden EU:n jäseneksi; Taloudelliset näkökohdat 4. Huomauttaa, että Kööpenhaminan Eurooppa-neuvoston asettamien kriteerien mukaan kaikkien jäsenyyttä hakevien maiden on taattava toimivan markkinatalouden olemassaolo ja kyky selviytyä kilpailun luomasta paineesta ja toimia markkinavoimien ehdoilla unionissa; 5. Katsoo, että Turkille on jo kehittymässä nämä kyvyt assosiaatiosopimuksen tekemisen ja tulliliiton ansiosta ilman merkittäviä EU:n rahoitustukia, ja on edistymiskertomuksen kanssa samaa mieltä siitä, että Turkin talouden elinvoimaisuuden myötä Turkilla olisi oltava mahdollista luoda keskipitkällä aikavälillä toimiva markkinatalous, joka kestää kilpailun luoman paineen; 6. Myöntää kuitenkin, että Turkilla on vielä paljon tehtävää ennen kuin sen talous voidaan menestyksellä integroida unionin talouteen, ja korostaa Turkin kokoon ja vaurauden epätasaiseen alueelliseen jakautumiseen liittyviä ongelmia, jotka mainittiin edistymiskertomuksessa; 7. Katsoo, että komission ehdotukset muodostavat vakaan pohjan Turkin kanssa käytävälle vuoropuhelulle siitä, miten Ankaran sopimuksen ja tulliliiton antamia mahdollisuuksia voitaisiin käyttää hyväksi mahdollisimman täydellisesti edellä mainittujen kriteerien täyttämisessä sekä lainsäädännön lähentämisessä ja yhteisön säännösten hyväksymisessä; 8. Tukee niiden komission ehdotusten sisältämien näkökohtien välitöntä täytäntöönpanoa, jotka eivät vaadi rahoitusta; 9. Pitää myönteisenä sitä, että komissio on tehnyt ehdotuksia strategian rahoittamiseksi, ja toteaa, että parlamentti tulee aikanaan antamaan näitä ehdotuksia koskevat suosituksensa; 10. Kehottaa komissiota selvittämään, mihin jäsenyyttä hakeville maille tarkoitettuihin ohjelmiin Turkki voisi osallistua; 11. Tunnustaa, että on tarpeen kehittää herkkiä aloja, kuten maataloutta ja palvelualaa, ja toivoo, että asiassa voitaisiin edistyä asteittain; 12. On yhtä mieltä neuvoston puheenjohtajan ja komission puheenjohtajan kanssa siitä, että Turkin hallituksen toimet jäsenvaltion kanssa käytävän kahdenvälisen kaupan estämiseksi katsotaan assosiointisopimuksessa ja tulliliitossa tehtyjen sitoumusten rikkomiseksi; Poliittiset näkökohdat 13. Toteaa, että Kööpenhaminan Eurooppa-neuvoston kriteerien mukaan kaikkien jäsenyyttä hakeneiden maiden on varmistettava, että kansanvallan, oikeusvaltion periaatteet, ihmisoikeudet sekä vähemmistöjen kunnioittamisen ja suojelemisen takaavat instituutiot ovat vakaat; 14. Yhtyy Turkin yhteiskunnan merkittävien osien ja komission näkemyksiin, joiden mukaan Turkki on kaukana edellä mainittujen kriteerien täyttämisestä; 15. Pyytää Turkin hallitusta täyttämään ihmisoikeuksia ja demokraattisia uudistuksia koskevat lupaukset, jotka se antoi parlamentille sen hyväksyessä tulliliiton; 16. Vaatii Turkkia täyttämään EU:n kanssa tehtyyn tulliliittosopimukseen liittyvät velvoitteensa, jotka koskevat demokratiaa, ihmisoikeuksia ja sananvapautta, sekä lopettamaan erityisesti kurdeihin kohdistetut vainot, vangitsemiset ja kidutukset; 17. Yhtyy komission kantaan, jonka mukaan Turkki ei tulliliiton voimaantulon jälkeen ole saavuttanut merkittävää edistystä ihmisoikeuksien ja demokraattisen uudistusprosessin osalta, ja on samaa mieltä siitä, että on yksinomaan Turkin vastuulla parantaa tilannetta, joka liittyy välittömään tarpeeseen vahvistaa demokratiaa ja suojella ihmisoikeuksia sekä vähemmistöjen oikeuksia; 18. On hämmentynyt Turkin lehdistössä julkaistuista tiedoista, jotka koskevat läheisiä yhteyksiä valtiovallan edustajien ja laittoman taloudellisen ja puolisotilaallisen toiminnan välillä; 19. Katsoo, että Turkin kurdikysymyksen ratkaisu edistäisi merkittävällä tavalla demokratiaa, ihmisoikeuksia ja vähemmistöjen oikeuksia Turkissa ja toisi Turkin huomattavasti lähemmäksi kohti Kööpenhaminan kriteerien täyttämistä; katsoo, että terroristitoiminnan lopettaminen eräiden kurdijärjestöjen toimesta tulitaukosopimuksen mukaisesti olisi epäilemättä edistysaskel; 20. Vaatii Saharovin palkinnon saajan Leyla Zanan ja kaikkien poliittisten vankien vapauttamista; 21. Uskoo, että seuraavat toimet edistäisivät merkittävällä tavalla ratkaisua, jossa kunnioitetaan Turkin alueellista koskemattomuutta ja joka voidaan saavuttaa kaikkien asianomaisten yhteiskuntaryhmien kesken, kurdiväestön edustajat mukaan luettuina, käytävän vuoropuhelun kautta: - kulttuurioikeuksien takaaminen perustuslaissa, mukaan lukien ilmaisuvapaus, kurdinkieliset julkaisut ja oikeus saada opetusta äidinkielellä kaikkialla Turkin alueella - demokraattiset uudistukset, jotka sallivat kaikkien asianosaisten ja osallistumisen tasapuolisen edustuksen kansalliskokouksen toimintaan, mukaan lukien puoluelain ja vaalilain uudistaminen ja erityisesti edustamiseen vaadittavan nykyisen 10 % äänikynnyksen alentaminen, terrorismin vastaisen lainsäädännön kumoaminen, eritoten pahamaineisen 8 artiklan, jonka nojalla älymystön edustajia, kirjailijoita ja poliitikkoja pidetään edelleen vangittuina - vaaleilla valittujen ja demokraattisten instituutioiden johtoaseman ja niiden suorittaman valvonnan vahvistaminen suhteessa siviili- ja sotilashallintoon, mukaan lukien asevoimien nykyisen perustuslaillisen vaikutusmahdollisuuden poistaminen poliittisesta järjestelmästä yhtenä toimena kohti Turkin yhteiskunnan demilitarisoimiseksi - poikkeustilan lopettaminen itäisissä ja kaakkoisissa provinsseissa sekä kylävartijajärjestelmän lakkauttaminen näillä alueilla - sosiaalinen ja taloudellinen kehittäminen niiden alueiden väestön hyväksi, joita on hävitetty väkivaltaisen konfliktin aikana ja jotka kärsivät investointien puutteen ja infrastruktuurin tuhoamisen pitkäaikaisista vaikutuksista; 22. Pitää myönteisenä PKK:n yksipuolisesti julistamaa aselepoa ja kehottaa Turkkia lopettamaan välittömästi hyökkäykset kurdikohteisiin; 23. Kehottaa Turkin hallitusta ja asiasta vastaavia viranomaisia panemaan täytäntöön maan korkeimman hallintotuomioistuimen vahvistamat tuomioistuinten ratkaisut, erityisesti tapauksissa, jotka koskivat kansalaisten ympäristötuhojen vuoksi nostamia kanteita kolmea Egeanmeren rannalla sijaitsevaa hiilivoimalaitosta ja Eurogold-yrityksen Pergaman alueella harjoittamaa toimintaa vastaan; 24. Vahvistaa, että yksi Turkin EU-jäsenyyden tiellä oleva poliittinen lisäeste on Kyproksen pohjoisosan jatkuva miehittäminen ja tämän seurauksena toisen jäsenyyttä hakeneen maan (Kyproksen) liittymisprosessin vastustaminen; kehottaa Turkin viranomaisia osallistumaan aktiivisesti poliittisen ratkaisun löytämiseen Kyproksen ongelmaan hyväksymällä ja panemalla täytäntöön YK:n turvallisuusneuvoston päätöslauselmat ja lopettamaan Pohjois-Kyproksen Turkkiin liittämisellä uhkaamisen; kehottaa EU:ta lujittamaan Kyproksen kahden kansanosan välisiä henkilökohtaisia kontakteja; 25. Odottaa Turkin ryhtyvän toimenpiteisiin suhteiden parantamiseksi naapurimaiden, erityisesti Kreikan, kanssa kansainvälisen oikeuden puitteissa; kehottaa Turkkia sopimaan erimielisyytensä Kreikan kanssa kansainvälisessä tuomioistuimessa; 26. Torjuu Turkin poliittisen ja taloudellisen puuttumisen Euroopan unionista tehdyn sopimuksen, yhteisön säännöstön ja perustuslakinsa velvoittamina toimivan jäsenvaltion päätöksiin; 27. Pitää myönteisenä komission Eurooppa-strategian täytäntöönpanoa koskevien neuvottelujen avaamista ja pyytää EU:n ja Turkin poliittisen vuoropuhelun käynnistämistä uudelleen sekä eurooppalaisessa ja turkkilaisessa yhteiskunnassa vaikuttavien poliittisten voimien välistä poliittista vuoropuhelua, Turkin armeija mukaan lukien; Ehdotukset 28. Katsoo, että tärkeimmät esteet Turkin Euroopan unioniin jäsenyyden hakemiselle ovat poliittisia esteitä, kuten korostettiin myös komission edistymiskertomuksessa; 29. Pyytää sen vuoksi Turkin viranomaisia tekemään konkreettisia ja ajallisesti määritettyjä toimintaehdotuksia toimiksi, jotka toteuttamalla Turkki pääsee lähemmäksi Kööpenhaminan kriteereiden täyttämistä, ja erityisesti poliittisten kriteereiden täyttämistä, yksityiskohtainen aikataulu mukaan lukien; pyytää komissiota ja neuvostoa laatimaan Turkin viranomaisten kanssa yhteisen suunnitelman Turkin liittymistä unioniin ajatellen; 30. Kehottaa järjestämään kurdiväestöön liittyvää ongelmaa koskevan kansainvälisen konferenssin kaikille osapuolille sopivan poliittisen ja rauhanomaisen ratkaisun löytämiseksi; 31. Katsoo, että Turkin osallistuminen Eurooppa-konferenssiin voi vaikuttaa myönteisesti Turkin integroitumiseen ja jäsenyysprosessiin, ja pyytää Turkkia osallistumaan konferenssin seuraavaan kokoukseen; 32. Katsoo, että asianmukaiseen rahoitukseen yhdistettynä komission eurooppalainen Turkki-strategia voisi toimia Turkin jäsenyyttä valmistelevan strategian perustana; 33. Kehottaa puhemiestään välittämään tämän päätöslauselman neuvostolle, komissiolle, Eurooppa-neuvostolle, jäsenvaltioiden parlamenteille, Eurooppa-konferenssiin osallistuvien maiden hallituksille ja parlamenteille sekä Turkin kansalliskokoukselle ja Turkin hallitukselle.